謝皇華使者
作者：徐積
朝代：宋

paragraphs: 皇華使者將就車，先聲即日傳江湖。
良民置酒相歌呼，姦人落膽猾吏逋。
手中平握三尺書，權衡輕重量錙銖。
冤聲弊獄一切除，寧其家室完其膚。
本朝寬大恩涵濡，一物不被成焦枯。
煩公大手持刀鈇，開塞去擁鋤荆蕪。
其和易致仁易孚，此行遂與春風俱。
蠻酋鼠竄稽天誅，官兵指日縛狂奴。
皮囊插羽徵軍須，人方汲汲公有餘。
藉公之智須公謀，使星已動宜疾驅。
非惟一道無無辜，朝廷南顧無憂虞。
吾州父老將何如，呼其子弟牽僕夫。
縶之維之馬與駒，晨炊夕爨空其郛。
亦有下客身鰥孤，懷公禮義心區區。
寄詩如問公起居，公能報我荆州書。